મહુવા ગામ પાસેથી ત્યારે ૮૦ વર્ષ પહેલાં માલણ નદી બે કાંઠે ભરપૂર વહેતી. ખૂબ વરસાદ પડે ત્યારે માલણ નદીમાં પાણીના પૂર આવતા. એ ‘પૂર’ જોવા તે પણ એક લહાવો હતો. જ્યારે લાગે કે માલણ નદીના પૂર મહુવાને નુકસાન કરશે અને ગરીબોના ઝૂંપડાને તાણી જશે ત્યારે અમે વાજતે ગાજતે માલણ નદીના પૂરને વધાવવા જતા. અમે નાળિયેરને શ્રીફળ કહેતા. કુંવારી કન્યાના હાથમાં શ્રીફળ આપીને અમે શ્રીફળને કંકુ લગાવતા અને માલણ નદીને પ્રાર્થના કરતા. બ્રાહ્મણો શ્ર્લોક બોલતા. આવી શ્રદ્ધા સાથે ધસમસતા પૂરમાં શ્રીફળ હોમતા અને થોડીવારમાં પૂર શમી જતા. આ અમારી ધાર્મિક શ્રદ્ધાની આજે પણ યાદ આવે છે. ત્યારે દરેક સંકટનો સામનો ઇશ્ર્વરની પ્રાર્થના, હનુમાનની પ્રાર્થના કે હવેલી કે બીજા મંદિરમાં શ્રીફળ વધેરીને અને પ્રાર્થના કરીને સંકટ નિવારતા.